Gru-ongeluk op N1: Polisie op soek na ooggetuiesFoto: ER24 Die Wes-Kaapse polisie het Vrydag ŉ beroep gedoen op ooggetuies van ŉ grusame ongeluk Woensdagoggend op die N1 naby Woodstock om na vore te kom. Kapt. FC van Wyk, woordvoerder van die polisie, het lede van die publiek wat die ongeluk sien gebeur het of enigsins meer inligting oor die ongeluk het versoek om na vore te kom. Die polisie ondersoek ŉ saak van strafbare manslag. Maroela Media het vroeër berig ŉ vragmotorbestuurder het na bewering beheer oor die voertuig verloor wat veroorsaak het dat die vragmotor en vraghouer bo-op ŉ motor geval het. Die twee insittendes in die motor het op die toneel gesterf. Die bestuurder van die vragmotor is na ŉ hospitaal gehaas waar hy later aan sy beserings beswyk het. Die verkeer op die snelweg is erg vertraag weens die ongeluk. Van Wyk het gesê enigiemand met meer inligting word versoek om sers. Melvyn Matthews op 079 894 0092 of 021 506 9400/52 te skakel. Alternatiewelik kan inligting by Stop Misdaad by 08600 10111 aangemeld word.